钦定古今图书集成/方舆汇编/职方典/第1236卷 > 宝庆府峒蛮考
## 钦定古今图书集成/方舆汇编/职方典/第1236卷 > 宝庆府峒蛮考

唐

肃宗乾元　年。苗寇武冈。隐士申泰芝平之按《唐书肃宗本纪》。不载　按宝庆府志。申泰芝有道行。隐于绥宁莲荷山。乾元间。苗患武冈绥宁等处多邪术。征之不克。芝筑坛念咒。术不能施。事平奏闻。赐号安国大师。

德宗建中元年。王国良引蛮为寇。诏李皋讨之按《唐书德宗本纪》。建中元年七月丙寅。王国良降。

按《宝庆府志》：“唐建中元年，湖南观察使李皋城叙州，时武冈叛将王国良引西原蛮为寇，故皋城叙以断西原。” 考《唐书》，“西原蛮居广容之南，邕桂之西，北接道州武冈，依阻峒穴，绵地数千里。国良据武冈，而李皋城叙州以断之。”

按：国良，武冈牙将也。前观察使辛杲以其家富，使戍武冈，而以死罪加之。国良惧，据县聚众，侵掠州邑，官军讨之不克，诏曹王李皋率兵五万讨之。皋奉王太妃之教，以子招之，国良捧檄即归，抚之以信。其后良入禁中，赐名维新，乃曰：“尔来之生，罔极之恩也。” 及王太妃薨，哀请赴葬，上嘉而许之。其执礼致恭，哀慕加“于昔。”

宪宗元和七年。武冈蛮乱。柳公绰宣令伏之按《唐书宪宗本纪》。不载　按《宝庆府志》。“七年武冈蛮獠作乱。发师讨之。不克。潭州戎部御史中丞柳公绰。提卒五百戍武冈。宣天子威令。蛮獠大恐。投戈顿伏。奉职输赋如初。”

昭宣帝天祐四年。蛮寇武冈。吕师周讨平之按《唐书昭宣帝本纪》不载　按《宝庆府志》：“昭宣四年十二月，辰州蛮酋宋邺、溆州蛮酋潘全盛，恃其所居深险。数扰楚边。至是邺寇湘乡，全盛寇武冈。楚王殷遣昭州刺史吕师周将衡山兵讨之。时湖南马氏偏霸之初，飞山峒酋潘全盛统千人保险阻，与辰溆州蛮酋宋邺” 为声援，遣其党杨承磊寇武冈，杀戍卒。马氏遣昭州刺史吕师周率衡山兵五千讨之，搜罗蹑兵，尽，夜兼

行，直抵飞山下今靖州治十里，得平地数里，吕师周即趋军，分布立栅，一日而毕。全盛大骇曰：“此兵从天降也！” 乃命承磊率兵千人出战，师周为撒星炮破其军，缚降者为乡导，至峒前，杀承磊。遂袭飞山，擒全盛，送武冈斩之，并斩三千人，尽毁其巢。承磊既诛死，族人杨再思等以地附于楚。

后梁

太祖乾化元年。吕师周擒蛮潘全盛。斩之按《五代史太祖本纪》。不载　按《宝庆府志》。乾化元年正月。吕师周引兵攀藤缘崖。蹑飞山峒。袭潘全盛。擒送武冈。斩之。移兵击辰酋宋邺。末帝贞明二年。梅山蛮寇邵州。楚将樊须击走之。

按《末帝本纪》，不载　按《宝庆府志武迹传》：“樊须为楚将，梅山蛮寇邵州，须将兵击走之。”

后汉

隐帝乾祐二年，马希萼招梅山蛮，大掠长沙按《五代史高祖本纪》不载　按《宝庆府志》，“后汉隐帝乾祐二年，马希萼悉调朗州丁壮攻潭州。既败归，乃以书招辰、溆州及梅山蛮，欲兴兵击湖南。梅山蛮长闻长沙之富，大喜，争出兵赴之。十一月，长沙陷，朗州兵及蛮兵大掠三日，武穆所积金宝悉入蛮落。”

宋

太祖开宝八年，梅山峒蛮入寇。

按《宋史太祖本纪》不载　。按《梅山峒蛮传》，旧不与中国通，其地东接潭，南接邵，其西则辰，其北则鼎、澧，而梅山居其中。开宝八年，尝寇邵之武冈、潭之长沙。

按《宝庆府志》：“开宝八年，梅山蛮寇潭、邵二州，供奉官李继隆以雄武军三百戍邵州，梅蛮截道，继隆力战，蛮败走。”

太宗太平兴国二年，梅山峒蛮入寇，调潭州兵平之。

按《宋史太宗本纪》：“闰七月甲寅，诏发潭州兵击梅山峒贼。”

按《梅山峒蛮传》：“太平兴国二年，左甲首领苞汉阳，右甲首领顿汉凌寇掠边界，朝廷累遣使招谕，不听。命客省使翟守素调潭州兵讨平之。自是，禁不得与汉民交通，其地不得耕牧。后有苏方者居之，数侵夺舒、向二族。”

按《宝庆府志》：“梅山，东接邵，南武冈，西辰，北鼎、澧。太平兴国初，遣使招谕，不从。命客省使翟守素调潭州兵讨平之。后苏方居此。益阳知县张灏收其渠符二等，谋拓而州邑之。安抚使吴中复以闻，其议中格。后范子奇复奏，乃召还，力主其议。”

六年，梅山蛮乱，发兵御之。

按《宋史》本纪不载　。按《宝庆府志》：“太平兴国六年，梅山蛮作乱，发潭州兵置五寨以控御之。七年，湖南转运使李允则发兵御邵州蛮” 按《宋史》本纪不载　。按《宝庆府志》云云。

又按《官师表》，“允则字垂范，太平兴国中为湖南转运使。邵州蛮叛，发兵讨之。”

仁宗天圣三年，五溪蛮入寇，转运使李绚谕服之。

按《宋史仁宗本纪》不载　。按《李绚传》：“绚徙洪州时五溪蛮寇湖南，择转运使，辅臣以绚对，遂除湖南转运使。绚乘驿至邵州，戒诸部按兵毋得动，使人谕蛮以祸福，蛮罢兵受约束。”

九年，武冈蛮叛，知邵州事郭逵讨平之。

按：《宋史》“本纪” 不载　。按《宝庆府志》云云。

庆历　年。以杨文诩为武冈寨兵马监押按《宋史》本纪。不载　按《宝庆府武迹传》。庆历初。杨文诩为武冈寨兵马监押。以勇威恩信结诸蛮。诚徽诸州峒猺。至呼文诩为父。

二年，转运使潘夙破邵州蛮团峒。

按《宋史本纪》不载　。按《宝庆府志》，庆历二年，邵州蛮叛，转运使潘夙督诸部破其团峒九十馀。神宗熙宁三年，转运使范子奇建言取梅山蛮按《宋史神宗本纪》不载　。按《宝庆府志》，熙宁三年，湖南转运使范子奇建言，“邵州梅山蛮阻险为患，宜拓取之。” 子奇字仲济，太原人。熙宁中为湖南转运使，建言“梅山蛮阻险为患，宜拓取之。” 后章惇《开梅山议》自是始。

五年冬十一月，章惇开梅山，置《新化县》。

按：《宋史本纪》云云　。按《梅山峒蛮传》：嘉祐末，知益阳县张颉收捕其桀黠符三等，遂经营开拓，安抚使吴中复以闻，其议中格，湖南转运副使范子奇复奏，“蛮恃险为边患，宜臣属而郡县之。”

子奇，寻召还，又述前议。熙宁五年，乃诏知潭州潘夙、湖南转运副使蔡煜、判官乔执中，同经制章惇招纳之。惇遣执中知全州，将行，而大田三砦蛮犯境。又飞山之蛮近在全州之西。执中至全州，大田诸蛮纳款。于是遂檄谕开梅山，蛮猺争辟道路，以待得其地。东起宁乡县司徒岭，西抵邵阳白沙砦，北界益阳四里河南止湘乡佛子岭。籍其民，得主客万四千八百九，户万九千八十九，丁田二十六万四百三十六亩。均定其税，使岁一输。乃筑武阳、开峡二城，诏以山地置新化县，并二城隶邵州。自是鼎、沣可以南至邵。按《宝庆府志》，“熙宁五年，遣中书检校正官章惇采访湖北，经制蛮事。是时南江诸蛮，自辰达于” 长沙、邵阳，各有溪峒。十二月，开梅山，置安化、新化二县，以安化属下梅，隶邵州；长沙、新化属上梅，隶邵州。梅山旧为邵陵郡高平县地。

八年，诚《徽州》纳土。

按：《宋史》“本纪” 不载　。按《宝庆府志》云云。

元丰二年，诏“谢景温等议城诚、徽等州，以绝边患。”

按：《宋史》本纪不载　。按《宝庆府志》：“元丰二年，诏谢景温等议城诚、徽等州，控扼要害。时知邵州关杞请于诚、徽州则融岭择要害地筑城堡，以绝边患。诏湖南安抚谢景温、转运使朱初平、判官赵杨商度以闻。景温等以为诚如杞言，乃议以沅州贯保砦为渠阳县” 隶之，以徽州为莳竹县，隶邵州。

三年，以徽州为“莳竹县” ，隶邵州。

按《宋史》本纪不载　按《宝庆府志》。元丰时疆理要害，初议建城于武冈西渠河之阳。

哲宗元祐二年七月。废莳竹县。仍为谿峒徽州按《宋史哲宗本纪》。不载　按《宝庆府志》云云。宋陈公显云。谿峒州。谓一贯一堡之大者。非中国所谓州也。

徽宗崇宁二年，仍改莳竹县隶邵州。

按《宋史徽宗本纪》不载　按《宝庆府志》：“崇宁二年，诚徽仍纳土，仍改徽州为莳竹县，隶邵州。宣和二年，苗叛，蒋钦往谕之。”

按《宋史》本纪不载　。按《宝庆府志》，宣和二年，峒獠叛，武冈进士蒋钦挺身往谕，苗咸输诚。高宗绍兴元年，诏讨峒民杨再兴。

按《宋史高宗本纪》不载　按《宝庆府志》：“绍兴元年，临冈峒民杨再兴叛应曹成，里人张敦以状闻，寻诏讨之，因废临冈县为砦，而即金城村置新宁县，隶武冈军。”

三年，辰蛮侵邵，何异擒之。

按《宋史》本纪不载　。按《何异传》：“异授湖南转运使判官，摄邵州事。长蛮侵扰邵阳，异募山丁捕首乱者蒲来矢，以众来降。”

四年，统制吴锡大破猺贼，知潭州朱熹上疏“置栅添兵。”

按：《宋史高宗本纪》：“绍兴四年冬十月，席益遣统制吴锡率兵讨猺贼杨再兴，大破之。”

按《宝庆府志》：“四年，湖北猺人侵犯邵州界，知潭州朱熹上《邵州边防疏》，移置砦栅，添拨戎兵，邵赖以安。”

十年土酋求入贡

按《宋史》本纪不载　按《宝庆府志》：“绍兴十年，土酋杨进颙、进京等求入贡。”

绍兴　年，以靖州签事林梦英知武冈军，平蛮苗。

按：《宋史》“本纪” 不载　。按《宝庆府志》云云。

十五年。杨再兴降。土酋复求入贡。诏遣之按《宋史本纪》。绍兴十五年十月。武冈军猺人杨再兴降。

按《宝庆府志》：“绍兴十五年，杨进颙复求入贡，诏武冈军不时发遣。”

二十四年，猺人杨再兴复寇李道，讨擒之，脔其子于市。

按《宋史本纪》：“三月壬申，杨再兴复寇边，前军统制李道讨平之，擒再兴及其子正修、正拱送行在。七月乙卯，脔猺人杨正修、正拱于市。”

孝宗淳熙三年，峒蛮叛，李逢原讨平之。

按《宋史孝宗本纪》不载　按《宝庆府志》：“宋淳熙三年，中峒蛮姚民敖叛，统制李逢原将荆鄂兵讨平之，进捣中峒，遂擒敖等，覆其巢穴，而叛党郭三计画一败，遁去。既而玺书再下，饬宪守逐迹获于武冈，磔之以徇。”

元

泰定帝泰定元年。峒猺寇邵左丞赤兔讨之按《元史》泰定帝本纪。不载　按《宝庆府志》云云。

四年，猺人寇邵武冈尹欧阳元谕降之。

按《元史》本纪不载　。按《欧阳元传》：元改武冈县尹。县控制溪峒，蛮獠杂居，抚字稍乖，辄弄兵犯顺元。至逾月，赤水、太清两峒聚众相攻杀，官曹相顾失色，计无从出。元即日单骑从二人径抵其地谕之，至则死伤满道。战斗未巳，獠人熟元名，弃兵仗，罗拜马首曰：“我曹非不畏法，缘诉其事于县，县官不为直，反以繇役横敛，掊克之，情有弗堪，乃发愤就死耳。不意烦我清廉官自来。” 元喻以祸福，归为理其讼，獠人遂安。

按《宝庆府志》：“泰定帝泰定四年，峒蛮寇邵边，左丞赤兔讨平之，以本路推官聂炳摄分省理问官，释被俘无罪者以千数。武冈县尹欧阳元，值峒寇倡乱，元单骑往谕之，酋长罗拜曰：‘我曹为边吏，苛敛激使然耳，非敢叛也，何敢烦清廉官？自来，元譬以祸福，感泣投戈降’。”

顺帝至正六年冬十月，诏讨“思靖猺。” 闰十月，吴天保陷黔阳。

按《元史顺帝本纪》：“至正六年冬十月，思靖猺寇犯武冈，诏湖广省臣及湖南宣慰元帅完者帖木儿讨之，俘斩数百级，猺贼败走。闰十月，靖川猺贼吴天保陷黔阳。”

按《宝庆府志》：“至正六年，猺贼吴天保等反，湖广、江西二省合兵攻讨。九年三月平之。”

按：六年“苗寇吴天保、杨留总等，啸聚丑凶，震惊各郡。十一月，攻围黔阳。”

“七年，猺寇吴天保陷武冈，行省右丞沙班死之，平章苟尔公统兵入贼巢，擒贼首杨留总以还按《元史本纪》” ，至正七年五月“庚戌，猺贼吴天保陷武冈路，诏遣湖广行省右丞沙班统军讨之。九月丁卯，猺寇吴大保复陷武冈，延及宝庆，杀湖广行省右丞沙班于军中。十一月，猺贼吴天保复陷武冈，命湖广行省平章” 政事苟尔公以兵讨之。

按《宝庆府志》：“七年二月，猺贼寇沅州。五月八日，突入武冈，城陷不守，居民罹害，庐室焚荡。郡具状申鄂省，以右丞沙班御之。九月，天保复陷武冈，杀右丞沙班，遂有众六万。省具告急，朝廷命湖广江西二省合兵讨之，以行省平章苟尔公统掌兵事。越九年，方率诸将于零溪深偪贼巢。三月七日，生擒贼首杨留总，械” 送国都，班师而还。

明

太祖洪武五年，古峒诸蛮反，命吴良等剿之按《宝庆府志》：“明洪武五年，古峒八万诸蛮反，朝廷命江夏侯吴良充总兵官，中书平章李克昇充右副将军，率宝庆卫胡海征讨，三战而服，招剿苗寨二百馀处，编籍其人，与之更始，而以其地隶思州宣慰司，振旅而还。”

按《府志名臣传》：“吴良，洪武四年奉命来镇宝庆，筑武冈城。五年，帅宝庆卫指挥胡海等攻铜鼓、五开、潭溪、曹滴、腾浪、笃莫、洪州、古州等蛮，诛其渠，抚其馀党，使复业。”

二十二年，武冈苗叛，州判徐彝死之。

按：《宝庆府志》云云。

成祖永乐十一年，武冈苗叛，镇抚康信战死，镇远侯顾成等讨平之。

按《宝庆府志武迹列传》：“康信，陇西人，宝庆卫镇抚。永乐十一年，武冈蛮叛，信领哨追及千平山，大破之，蛮遁入靖州者十馀年。后党复炽，湖南骚动，信以忠自矢，复破其团峒十馀，追至绥宁界之白岩，后援不继，犹手刃六人，遂遇害。其子孙调任永州。”

按《府志名臣传》：“顾成，镇远侯。永乐十一年充总兵官。既平清水江蛮寇，别遣都指挥王玉将衡永兵数千人入城步栏牛山峒，获大憝杨壮子等解京，其馀残寇悉皆降散。”

正统二年，峒苗时叛，命设武冈守备。

按《宝庆府志》：“英宗正统二年，峒苗时叛，命设武冈守备府，以指挥使体统行。事长衡宝三卫指挥一员，分班领军戍守。”

十四年，新宁苗杨文伯乱，总兵李震平之按《宝庆府志》云云。

代宗景泰元年，武冈蛮乱，命梁瑶等率师擒斩之。

按《宝庆府志》：“景泰元年，武冈蛮作乱，流行乡村，掠劫甚惨。新化公廨民舍悉为灰烬，民立砦自保，贼亦寻去。”

按《府志名宦传》：“景泰元年，峦寇日炽，上命保定伯梁瑶充总兵官，与都督毛福寿、王斌充左右副总兵，即平天柱诸苗，移师城步，斩首生擒以”

千计

毛福寿都督左副总兵。元年十二月，同巡按御史侯爵、布政使马瑾、都指挥李震，率偏师由东山临口进捣城步一带苗巢，擒斩千计，诸蛮摄服。

二年，苗寇武冈，陈友率兵破之。

按《宝庆府志》：“景泰二年九月，陈友经略本边，团练乡民，大兴款例。先是，陈参将未至边时，武冈广通、杨宗二郡王因正统己巳之变，天步方艰，遂谋为不轨，遣奸细蒙能、陈添保，遍历谿峒，惑以妖术，蛮寇顺之，转相诳诱，旬月之间，盗贼蜂起，四出劫掠。十一月，陈参将率兵御之千窎田，斩首百馀级。寻以状闻。朝廷遣”官勘实，广通王徽墆杨宗王徽。俱废为庶人，守备武冈都指挥勘问充军。先是，元年，苗寇劫掠武冈，驱其掳掠人畜人靖靖州知州苏忞邀之，被害。二年，苗寇复乱，靖州参将陈友遣绥宁县丞马旺传谕招抚，诱其奸细陈添保离巢，执之送京。三月，陈参将躬擐甲胄，督兵追贼于牛肠江，生擒首恶。五月，武冈守备吴贞言：“本哨所统军少，而地方贼”出没路多，难于应敌。陈参将遣分守辰、沅、靖署都指挥汪迪与之戮力截遏。六月，迪整部伍至黄茅坪，遣人约武冈范贞，期以来日合兵夹击。迪进兵与贼相持，而武冈官军未有至者。迪不得已交锋，杀数十人。次日，贼党大集，迪执旗鼓，士卒力战，贼众溃去，突至武冈城下，劫掠关厢。方趋利，不虞迪“追兵随至，而指挥夏宗、侯俊身先士卒，纵马驰入贼中，挥刃大呼，贼众扰乱，于是弃甲窜散，追至危塘，斩首七十级，生擒一人，伤走者无筭。岷王赐迪彩缎，而劳之以宴。”按《府志名臣传》：“陈友，初以都督同知充总督，守备左参将。苗寇武冈，驱其人畜归靖，友设伏邀之，斩获百馀，尽还所掳。景泰二年，友”破蛮贼于牛肠江。五月遣都指挥汪迪破贼于黄茅坪，贼众溃。迪分三路为左右翼，率千户陶成、孟寿各领一哨并进，斩贼首百七十级，生擒二人。疏闻，上赐敕奖友，策励有加。九月，栏牛、扶城等各峒蛮复扰武冈地方入境。闻友亲统官军偶到，遂各遁归。友乃遣县丞冯旺领赍旗榜抵其巢落，以抚剿二端，生杀利害，恩威开谕之。群寇怀畏，即随旺出，至于州城外教场，投降纳款，听命招安。自是以后，友始得专力于渠阳边阵云。三年，峒蛮复寇汪迪，破之，遂降。

按《宝庆府志武迹传》：“汪迪为都指挥佥事，景泰三年，剿寇于黄茅坪，遣人期约武冈守备不至，迪据高山，分左右队，亲执桴鼓逐贼，众溃去。迪分三哨为左右翼，三哨并进。贼至武冈城下，掳掠关厢，方在取利，不虞迪军随至。指挥夏营、侯俊等身先士卒，纵马驰入贼中，挥刃大呼，贼众扰乱，于是乘乖撺散，逐至危塘” ，斩首一百七十级，生擒二人，伤走无筭。岷王赐迪彩缎。奏闻，上赐敕都督陈友及汪迪奖励有加。

六年，蒙能领苗入寇，南和伯方瑛命陈友讨平之。

按《宝庆府志》：“景泰六年，天柱邛水蛮乱，南和伯方瑛等率师讨平之。时湖广沿边谿峒，俱因武冈奸细蒙能等造妖煽惑，蜂起为乱，朝议征发南直隶卫所及云南、四川官军，以南和伯方瑛充总兵官，挂平蛮将军印，署都督佥事白玉充副总兵官，太子太保兼兵部尚书石璞总督军务，户部侍郎孟鉴区处钱粮，又” 以太监阮让、陈瑄监押前进。景泰七年春二月，苗寇攻围平溪卫，自甲子至丁卯凡四日，蒙能中火器伤，毙于城下，馀众解散。夏四月，大兵始压境。南和伯以首恶蒙能既死，会总督守备湖广边境左参将都督同知陈友商度抚剿事宜。俄而守天柱指挥胡震报称：“执银寨内仍有妖贼李珍，伪称天” 顺王见来围城索战。于是南和伯命陈友及京官都指挥湛清驱兵进讨。寇闻宵遁，友以密计授千户王浩，旬日，妖贼就擒。已而清浪、镇远等卫申报邛水十四寨苗寇相效僭逆，结连洪州生界四万馀众，大肆侵扰。南和伯议将调到各省土、汉官兵并陈友原统戍卒共七万有奇，分为三路，各立前锋。九月进抵邛水，凡四十馀日，攻破“鬼板、巴马、张家、绞头等苗寨一百六十处，斩首一千一百九十六级，生擒苗总虫等六十六人，俘获男妇九百九名口。其远迩残苗，令镇远府土官同知何清仍招复业。” 十一月移师天柱，抚集婆峒诸巢。又分遣都指挥李震率进兵击城步、拦牛等处贼巢。又复移师贵州、征剿东苗、

按蒙能，武冈人，乃正统末年广通王所使奸细也。因久潜谿峒，苗多信从，遂僭称王号，伪造印章，以文武官秩封其党与，有众五万，大肆猖獗。景泰六年十月攻围龙里守御所，时都指挥庄荣在围，相持七昼夜。陈参将友闻警，遣都指挥汪迪、刘信领兵策应。蒙能鼓众迎敌于隆里坡。官军不利，汪迪引退，独刘信与部下数十人力战死之。还攻隆里甚窘。陈参将统兵至，与贼交锋，亲自跨马掠阵，士殊死战，贼乃散走退去。时远近谿峒苗蛮，俱因蒙能造妖扇惑，四面蜂起，为蒙支党者无虞，五百馀寨，日出掳掠。陈参将分兵哨捕，极力支吾，钲鼓之声不断，备边戍卒，战苦凋疲。于是巡抚湖广地方工部尚书王永寿奏“调各卫歇班官军、永顺、保靖等处士兵来边协助。” 既而苗寇肆行出攻，而《大征》之师复议举矣。是年十二月，上命南和伯方瑛挂《平蛮将军》印充总兵官，署佥白玉充副总兵官，及太子太保兼兵部尚书石璞总督军务，户部侍郎孟鉴区处粮饷，又以太监阮让、陈瑄监押前进。七年二月，蒙能率苗寇攻围平溪卫，自甲子至丁卯，凡四日，蒙能中火器伤，毙于城下，馀众解散。四月，大兵始压境，以首恶蒙能既死，会守备陈、参将友商度抚剿事宜，次第诱擒伪称天顺王李珍，分破诸巢。十二月，分遣都指挥李震同兵部主事王率兵进击城步、拦牛等处贼巢。八年，城步苗犯邵阳，千户杨海清追战死之按《宝庆府志》云云。

按《宝庆府志》：“杨海清，城步人。有勇略，为众推服。景泰八年，苗寇掳掠邵湘，海清率其妻姜氏及其徒追战于龙王桥，杀贼数十人。后援不继，遂遇害。邵人感其义，立祠祀之。祠在石井铺之右。天顺四年，峒苗为乱，王俭等讨平之。”

按《宝庆府志》：“天顺四年，绞峒苗裔，因被黄州流人李天保，惑以妖术，遂相聚为乱，号称李大宗，攻围龙里守御所，远近惊扰。又西延等处苗寇，亦乘机出没侵暴，湖广巡抚都御史王俭、镇守总兵官挂平蛮将军印李震奏请兴师讨之，寻奉调集大军，震乃督令都指挥吉世瑛、李景、庄荣各分哨道，以闰十一月十五” 日“丁卯，进攻破绞峒诸巢，至于清水江，获李天保解京，馀党悉平。” 十一月己卯，移师往抵城步，哨分二路，令都指挥庄荣及分守左参将高瑞、右参将李文各督一哨，由平水、“桃林贼境攻入西延十八团，会同广西军马击破一百二十二寨，斩首三千级，俘获千馀，收还被掳男妇七百口。” 明年三月，班师还。

按《武迹传》：“李震初以都指挥奉方瑛檄，率领兵卒，进击城步拦牛诸苗。天顺四年，充总兵官，挂平蛮将军印，平绞峒蛮。十二月，移师城步，哨分二路，令庄荣、高瑞、李文攻入西延十八团，斩首三千馀级。成化十一年，复以平蛮有功，封兴宁伯。”

王俭湖广巡抚都御史。天顺元年，边防告急，俭同巡按御史龚谦、总兵平蛮将军李震、布政使丘陵、副使沈庆、佥事洪弼，咸至武冈，相视要害，时赖敉宁。复以天顺四年同李震平城步、西延一十八团，擒斩俘获，厥功尤懋。

龚谦巡按御史，以天顺四年与巡抚王俭、总兵李震平诸蛮峒，并捣城步一带西延一十八团。沈庆按察副使，于天顺四年与佥事洪弼各分哨道，从巡抚王俭、总兵李震平诸蛮。于十二月移师城步，由平水桃林攻入西延一十八团，击破一百二十二寨，斩首三千级，俘获千馀。宪宗成化二年，蛮寇武冈，庄荣伏兵破之按《宝庆府志》：“成化二年，蛮寇湖南宝庆，武冈守备庄荣伏兵于龙堡乡，大破之。”

按《武迹传》：“庄荣为都指挥。天顺四年，督兵及分守左参将高瑞、右参将李文，冬至城步攻入西延十八团，破一百三十七寨，斩首三千级，还被掠男妇七百口。成化二年，荣守备武冈。时苗寇湖南，荣伏兵于龙堡乡，大破之。”

成化　年，蒲永康御苗，苗遁。

按《宝庆府志》：“宪宗成化　年，新化县主簿蒲永康，防御武冈峒口，以勇敢闻，苗寇远遁。”

十二年，苗寇武冈，守备周斌以不出降级。按《宝庆府志》：“成化十二年，菜溪、炮塘、茅坪、清水江一带，苗裔入寇，会同黔阳、绥宁、武冈、宝庆地方生灵殒于锋镝者，骸胔相望。巡抚御史方中勘及，武冈守备周斌，推称护卫岷藩，闭门不出遏贼，相应究治。旨下，戴罪立功，已而贼平，斌降三级。”

成化　年，峒苗不靖，毕祯领兵御之。

按《宝庆府志武迹传》：“毕祯，宝庆卫指挥使。成化间，峒苗不靖，出没剽掠，祯领兵御之，斩苗二十馀级，以功陞都指挥使，守备武冈。”

孝宗弘治　年，武冈守备宋英斩获城步苗按《宝庆府志武迹传》：“宋英，靖州卫人。弘治间守备武冈，值城步苗猖獗，民用不宁。英训练士卒，威恩并行，贼至则以身先之，斩获甚多，苗闻风远遁，以功陞都指挥。于十四年督哨，由牛石攻取城步八寨。”

十四年，武冈及新宁苗叛，百户李俊战死，都御史阎仲宇率师讨平之，置城步县。

按《宝庆府志》：“十四年辛酉，武冈峒蛮李再万叛，劫掠乡村，百户李俊进讨战死。都御史阎仲宇讨平之。因上疏割绥宁七里半武冈州二里半，拓城步巡检司旧址，置城步县，隶宝庆府。城步本古巫黔地，唐为镇，元为武冈路儒林书院，据峒蛮扼要。明初，设城步巡检司，摄土款以控峒苗。至是因变议设县焉。初，阎都” 御史集三司长议，拟调兵四万四千，奉旨后，复议“贼境险远，其桃林、蓬溪、横水、扶城等四十八寨，悉皆聚恶之巢穴，而兴安、义宁、泥田、小江、阳鸟、大十万山等处，又多逃避之岐路。若非分股攻击，逐处把截，则彼或得并力拒敌，或得窥隙潜通，皆非全胜善后之计。” 且料原拟军数不敷，遂复添调清浪等卫及麻林等所汉、土民兵、杂款兵一万三千三百三十二名，合前调兵数共五万七千有奇，分为四哨，掎角并进，多设疑兵于诸要害去处，以乱贼谋。隔其党与，使难相通。将城步二路分左右两哨，以湖南道佥事张镇监之。而以都指挥王润、樊晔督左哨兵八千四百八十，用健步军人潘来附蔡“奴子为乡导，由横水进至黄茅坪，止攻取十二寨；都指挥黄焘、王恺督右哨兵八千四百五十，用健步军人王达、辛梅山为乡导，由下边溪进至高平大地，止攻取一十寨。其绥宁二路，亦分左右哨，以湖北道佥事杨鼎监之，而以守备靖州指挥使王震督左哨兵八千二百二十，用健步军人伍金望、忽鲁秃为乡导，由下团进至都温、独树止，攻取一十六寨。守备武冈指挥宋英，督右哨兵九千七百八十，用健步军人龙寅、戾里不花为乡导，由牛石进至小江、泥田止，攻取八寨。又以分守靖州右参将刘英统奇兵五千二百五十，于绥宁二路督战策应。广西之兵九千，即委彼地都指挥韩雄统领，分为三哨，一由全州，一由兴安，一由义宁，各进与城步等约期夹攻。而湖南东安一路，则又行令都指挥蔡绅量起官军九百名，往来截杀，仍委衡永守备副使冯镐量带官军一千，兼督全州东安等哨军务。考察奸弊，恐贼众突奔邻境黎平府地方，议行知府张恺选取洪州等长官司裔兵二千八百五开卫指挥王冕取所属舍馀一千相兼把截。都指挥曹祯分领官军六百六十，专办诸哨军饷。其附近新旧向化苗寨，恐生惊疑，给与旗牌，差官坐镇都御史阎仲宇、太监刘雅、总兵官永康侯徐锜会统兵官军八千五百，进抵大竹坪，居中去处安营，节制各哨。” 巡按御史王约亦在行间，立营纪功辰沅兵备副使顾源，分守湖南参政毕亨，各随中营进止参谋司犒，期以冬十一月十四日，鼙鼓一震，四路俱进。是时苗寇各先占岩险，立栅自固，多积滚木礧石，及用长枪药矢，百方拒敌，官军则以神枪火器牌当先，连日设法分队攻击，致其木石既尽，乃奋力齐登，次第攻克扶城、边溪、牛石、横岭等四十馀寨，斩首一千五百七十一级，俘贼属及被掳男妇四百馀口。贼奔入阳鸟大十万山，官军因雨雪沍寒，菁深难进，各就所抵山狭札营。已而搜岩剥薮，陆续擒斩又二千馀级。明年正月，班师奏凯。

按《府志名宦传》：“徐锜，永康侯。弘治十四年充总兵官，同巡抚阎仲宇、巡按王约率师进击横水、扶城四十八寨苗寇，平之。”

王约巡按御史，同巡抚阎仲宇、总兵徐锜进剿扶城、横水诸蛮，在营纪功。事平，与巡抚会疏奏设城步县。

十七年猺蛮平，筑城步县。

按《武冈州志》：“弘治甲子十七年，猺蛮李再万作乱，讨平之，始割城步巡检司为城步县。”

武宗正德元年，段辅等平绥宁等处蛮。

按《宝庆府志》：“正德元年春三月，守备都指挥使段辅、武冈守备王翰击破剧贼于绥宁溆浦山菁间，平之。先是镇谿土裔黄吉等亡命入于绥”

宁溆浦界中，凭恃险阻，群不逞之徒往往归投，窃弄五兵。既而啸聚益众，大为民患，前分阃者莫能讨。至是闻辅威名始稍敛，不敢犯靖境。湖北分守佥事汪玉临边，问辅以收捕之策，辅言：“平寇之势，须掎角乃可，令贼巢移傍湖南。而郡县封域，彼此交互，非辅一人得专约束。若武冈王翰肯与戮力，即寇可擒而民无扰。” 汪佥事乃公移趋翰，与辅会同约其夹攻。于是郡蛮破散，陆续斩获，地方始宁。

嘉靖五年，逋寇李政等引苗出扰，参将童昹灭之。

按《宝庆府志》：“嘉靖五年五月，湖南逋寇引山苗出扰，分守参将童昹击灭之。时湖南逋寇李政、段文谏等，大扰武阳等乡，剽掳资物，淫掠妇女，有众五百，虐焰愈炽。童将军恐其煽动诸蛮，为患滋蔓，急委守备王表督率大小款兵往捕。表怯于贼锋，退留关峡，呈称前贼自正德年间以来，劫杀人财五十馀起，州县卫所法制久弛，积祸已久，到今六年。欲责职一旦剿除，是难为力。” 参将览毕，即自草檄趣之。其略云：“绥宁、武冈、邵阳、新化、溆浦、桃源州县之间，崇山复岭，茂林深谷，蟠踞数百里，杳无人烟。正德初，镇士裔黄吉等潜藏其内，招纳亡命，出劫乡村。前分守湖北道汪议，行靖武二哨守备段辅、王翰，捕斩几尽” ，漏网无多，陆续擒戮，巢穴已空。此皆守备得人，效劳所致。今据州县申称，及访得系是武冈越狱罪人段文谏，鸠合湖南奔溃之众，潜来作孽，已经通行武靖守备官，督率款兵会捕去后。今据呈称“六年积祸，一旦难除” 之语，具见推诿之意。本官才猷夙著，当简拔应用之始，正建功立业之秋。宜当自“奋，岂可推释？若不再加诰诫，恐怠心一生淹钝必有深为未便。为此札仰本职速照先令事理，师贵在和，毋忘经传之格言；恤隐救焚，尚体兵家之神速。彼疆我域，慎勿著于胸中；接管承行，当自任于肩上。” 表得檄甚愧。童参将度其终当成功，乃复遴选精锐数百人，亲率以往。五月六日抵绥宁。次日驰至关硖，督表同入关。硖抵盐井，贼闻，遁入深山。童乃广询乡老，使各指画林壑曲折，及岩穴所在，命敢死士胡广德等逐迹穷搜，不数日间，擒元凶李政父子并其党与百一十六，致军垒溃众悉遁。溆浦等遣间谍往诱，发兵夜围，皆踪迹待执，复擒一百三十有二。且令严军肃所过樵苏无犯。世宗嘉靖十四年，周诰抚定城步苗

按《宝庆府志》：“十四年，城步苗杨晟松等肆行劫掠，武冈守备周诰抚定之。”

二十年，诏知府陈楠讨李承贤。峒苗吴光亥等又作乱，营弁陈万策捕获之。

按《宝庆府志》：“二十年，李承贤倡乱，私造旗符，谋以八月入寇两广，元溪诸贼及武冈峒猺皆受约束。知府陈楠疏闻，诏楠以五属民兵讨平之。” 按《城步县志》：“二十年，横岭峒苗吴光亥作乱，上命所弁陈万策捕获，疏上擒贼有功，升荆瞿卫守备，转浙江都司。”

三十年，山猺流劫，守备张玉、何清等败之按《宝庆府志》：“三十年冬十一月，武冈大盗翟廷相、萧子连等，乌合山猺二百馀众，流劫绥宁、扶丛等处，巡抚张檄委镇军守备张玉、靖州守备何清，各率所部，掎角夹攻，群盗屡却，散伏林嵒，搜擒殆尽。”

三十八年，广猺复寇武冈。

按《宝庆府志》：“嘉靖三十八年，广猺寇武冈，杀死文包巾，伤者无筭。”

按《武冈州志》：“嘉靖三十八年己未九月，广猺入寇马头山文家坪等处。”

三十九年，“粤苗” 夜入城劫库。

按《城步县志》：“三十九年，粤苗夜从东北城角架梯入城，劫库，檄麻林苗截杀之。”

四十五年，广猺寇城步及新宁，议建武冈外城按《宝庆府志》：“四十五年，广猺寇窥城步，千户李东御之，寻寇新宁，返道屯新寨，去武冈四十里，攻退之，始议建武冈外城。”

神宗万历二十五年，城步苗变，署城步县梅蕃祚上《抚苗方略》。

按《宝庆府志》：“万历二十五年丁酉，正月，苗变。先是城步知县清丈苗田，以致激变。宝庆府照磨梅蕃祚往护城步县印，条议抚苗方略，顺其土俗，治开衅诸奸，复取苗之狡猾者稍惩之，遂靖一方之乱。”

愍帝崇祯十年，武冈隘贼流劫乡村，把总高与战死之。

按：《宝庆府志》云云。。